- Hindi News
- National
- बायपास के प्रस्ताव प्राधिकरण को भेजे, फोरलेन पर भी विस में प्रश्नों की बौछार
बायपास के प्रस्ताव प्राधिकरण को भेजे, फोरलेन पर भी विस में प्रश्नों की बौछार
गुरुवार को विधानसभा में जावरा और मुंगावली विधायक ने जावरा से जुड़े कई मुद्दे उठाए। प्रमुख थे बायपास और फोरलेन की गड़बड़ी के मुद्दे। विधायक डॉ. राजेंद्र पांडेय ने फोरलेन व टू-लेन के बायपास की प्रोग्रेस रिपोर्ट पूछी तो सरकार ने कहा कि यह प्रोजेक्ट मध्यप्रदेश ग्रामीण सड़क विकास प्राधिकरण को भेज दिए गए हैं। जल्द प्रक्रिया आगे बढ़ेगी। मुंगावली विधायक महेंद्रसिंह कालूखेड़ा ने फोरलेन निर्माण में टेंडर शर्तों व पौधारोपण के मामले में प्रश्नों की बौछार की।
स्थानीय भाजपा विधायक डॉ. पांडेय के प्रश्न के जवाब में किसान कल्याण मंत्री गौरीशंकर बिसैन ने बताया कि रोजाना से अरनियापीथा मंडी तक व ईदगाह जावरा से मंडी तक दो लिंक रोड तथा उज्जैन बायपास के भूतेड़ा से फोरलेन के बरगढ़ फंटे तक और फोरलेन के बरगढ़ फंटे से भैसाना फंटे तक दो बायपास निर्माण के लिए प्रस्ताव बनाकर मंडी बोर्ड को भेजे गए थे। बाद में इन्हें साधिकार समिति में भेजा था लेकिन समिति की बैठक लंबे समय से नहीं हुई। इसलिए अब इन प्रस्तावों को मध्यप्रदेश ग्रामीण सड़क विकास प्राधिकरण को भेज दिया गया है। ताकि वहां से समुचित कार्रवाई होकर प्रक्रिया आगे बढ़ाई जा सकें। लोक निर्माण मंत्री रामपाल सिंह ने भी स्वीकार किया कि दोनों बायपास के निर्माण की आवश्यकता है। इसे रिंगरोड के रूप में डेवलप करने के लिए कार्रवाई की जाएगी। विधायक डॉ. पांडेय के एक अन्य प्रश्न के जवाब में उद्यानिकी मंत्री सूर्यप्रकाश मीणा ने बताया कि तीन साल में रतलाम जिले में पॉली हाउस निर्माण के लिए ढाई करोड़ से अधिक की सब्सिडी दी गई है। जिले के 8 विकासखंडों में 873 किसान 607 हैक्टेयर में उद्यानिकी फसलों का उत्पादन कर रहे हैं। 121 प्याज भंडार गृह निर्माण के लिए 2 करोड़ 11 लाख रुपए की सब्सिडी भी दी गई है।
मुंगावली विधायक महेंद्रसिंह कालूखेड़ा ने विस में पूछा कि जावरा-नयागांव, जावरा-लेबड़ फोरलेन निर्माण में टेंडर शर्तों का पालन हुआ या नहीं। जावरा से लेबड़ के बीच बाइक चालकों के लिए अतिरिक्त पट्टी बनाई लेकिन जावरा-नयागांव के बीच नहीं। ऐसा क्यों ? फोरलेन किनारे सुविधाघर कितने हैं और इनमें कर्मचारियों की नियुक्ति क्यों नहीं हुई। फोरलेन किनारे पौधारोपण/वृक्षारोपण का भौतिक सत्यापन किस अधिकारी ने किया है। सूची उपलब्ध करवाएं। नहीं किया तो क्यों नहीं किया। रैलिंग व संकेतक बाेर्ड की क्या स्थिति है। खामियों के लिए जिम्मेदार कौन है और इनके खिलाफ कार्रवाई की या नहीं। नहीं तो क्यों नहीं की।
इस पर लोक निर्माण मंत्री रामपाल सिंह ने जवाब दिया निर्माण में टेंडर शर्तों का पालन हुआ है। पालन के लिए बाध्य किया भी जा रहा है। जावरा-लेबड़ प्रोजेक्ट में बाइक चालक के लिए अतिरिक्त पट्टी का प्रावधान था इसलिए बनाई। जावरा-नयागांव के बीच नहीं था। इसलिए नहीं बनाई। फोरलेन किनारे सुविधाघर 14 है व सभी चालू है। जावरा से नयागांव तक पौधारोपण का सत्यापन करने के लिए वन विभाग रतलाम को कहा है। वहां से रिपोर्ट अपेक्षित है। शेष नीमच-मंदसौर जिले में कुछ स्थानों पर वन विभाग से सत्यापन करवाया जा रहा है। संकेतक, रैलिंग का मेंटनेंस करवाया जा रहा है।
अभी फोरलेन पर टोल कंपनी द्वारा नए सिरे से डामरीकरण का काम किया जा रहा है। जहां डामरीकरण करना है वहां पुराना डामर व बैस हफ्तेभर पहले ही उखाड़ दिया गया। जावरा से ढोढर के बीच मंदसौर तरफ जाने वाली पट्टी पर पुराना डामर उखाड़ने से रोड उबड़-खाबड़ हो गया था। बाइक चालकों को निकलने में परेशानी हो रही थी। लेकिन बुधवार से कंपनी ने यहां डामरीकरण का काम शुरू कर दिया है। जावरा से भीमाखेड़ी फाटक चौराहे के आगे तक काम पूरा हो गया है। हफ्तेभर में ढोढर तक की पट्टी पर डामरीकरण हो जाएगा। इसके बाद सफर आसान होगा।
फोरलेन पर अभी जावरा से नयागांव के बीच डामरीकरण चल रहा है।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva